La guerre est finie
<s>La guerre est finie () je francuski crno-bijeli igrani film snimljen 1966. godine u režiji Alaina Resnaisa.</s><s>Protagonist, čiji lik tumači Yves Montand, je Diego Mora, španski komunist koji je nakon poraza u građanskom ratu četvrt vijeka proveo u egzilu u Parizu, ali koji povremeno tajno prelazi granicu kako bi svojim drugovima pomagao da održe ilegalni pokret otpora protiv Francove diktature.</s><s>Radnja prikazuje kako sredovječni Mora sve više preispituje koliko takve aktivnosti imaju smisla, odnosno da li bi se trebao ostaviti politike i posvetiti normalnom životu; njegove dileme još više izaziva razilaženje sa mlađom i radikalnijom generacijom emigrantskih aktivista za koju se boji da će ponoviti njegove pogreške.</s>

<s>Film je velikim dijelom bio autobiografskog karaktera, s obzirom da je scenarist Jorge Semprun, poput protagonista, veliki dio života proveo kao komunistički ilegalac, prije nego što je 1964. izbačen iz Partije zbog neslaganja sa službenom linijom i njenim tadašnjim vođom Santiagom Carillom.</s><s>Njegov scenario, kao i sam film, su kasniji historičari smatrali jednim od prvih odraza tada aktualnog generacijskog jaza na francusku i svjetsku ljevicu, odnosno da je kroz prikaz razilaženja ostarjelog protagonista sa svojim mlađim drugovima predvidio događaje koji će eskalirati za vrijeme majskih događaja 1968. godine.</s><s>Film je zbog svog kritičkog stava prema službenoj komunističkoj ideologiji pao u nemilost vlasti u Istočnom bloku te ga je vodstvo festivala u Karlovym Varyma u tadašnjoj Čehoslovačkoj namjeravalo prikazati izvan službene konkurencije; ta je odluka promijenjena tek nakon lobiranja Miloša Formana.</s>

<s>Izvori</s>

<s>Vanjske veze</s>

<s>Francuski filmovi
Dramski filmovi
Triler filmovi
Politički filmovi
Authority control 2</s>

